text: Første spadestik i Vejle
  20 juni 2012 kl. 14.59
  Lys, hjemlighed og en duft af skovbund vil præge den nye kræftrådgivning, som Kræftens Bekæmpelse, Realdania og Region Syddanmark tog det første spadestik til i Vejle onsdag.
  Den nye kræftrådgivning kommer til at ligge på Beriderbakken 9. Det er en skovklædt skrænt tæt på Vejle Sygehus kræftafdeling.
  Huset bliver beklædt med naturmaterialer, så det harmonerer med den naturskønne Grejsdal, som grunden grænser op til.
  Bygningen bliver bygget i flere planer og får en solfyldt tagterrasse øverst. I rådgivningen vil der være rum til både samvær i fællesarealerne og eftertanke i et roligt hjørne, og på en sommerdag vil besøgende kunne lugte mosset og barken fra skoven bagved.
  Byggeriet af det nye Livsrum sker i tæt samarbejde med Vejle Sygehus, og hospitalets palliative rehabiliteringsindsats rykker ind i bygningen.
  Det sker for bedre og tidligere i sygdomsforløbet at kunne imødekomme de behov for støtte, genoptræning og lindrende behandling, som kræftpatienter kan have.
  